Folketing
2002-01-29

Eller prøv at tage ud i den store verden og se på de erfaringer, man gør i andre lande. Da man f.eks. i Bilbao i Spanien byggede et kunstmuseum i et fuldstændig udbombet industrikvarter, rystede de fleste på hovedet. Men hvad har det udviklet sig til, ud over at det er en fantastisk oplevelse for dem, der besøger museet? Ja, det har faktisk været med til at tiltrække store erhvervsvirksomheder til området, fordi et moderne erhvervsliv i et moderne samfund gerne vil forbindes med kultur. Derfor er det udtryk for en utrolig gammeldags form for snæversyn, når regeringen på den måde forsøger at nedlægge forskellige former for kulturinitiativer, som måske også går lidt på tværs af, hvad folkestemningen måtte ønske. Men jeg vil godt lige sige i forbindelse med de svar, som ministeren har givet til hr. Søren Søndergaard om Udviklingsfondens ideer, som man så kunne føre videre i Litteraturrådet, Filmrådet, Teaterrådet, og hvad det hedder. Jeg tror faktisk på, at kulturministeren har ment det. Det er jeg ret overbevist om.